Komisijos sprendimas
2002 m. birželio 20 d.
nustatantis ypatingus perdirbtų arba sušaldytų dvigeldžių moliuskų, dygiaodžių, gaubtagyvių ir jūrinių pilvakojų importo iš Japonijos reikalavimus
(pranešta dokumentu Nr. C(2002) 2198)
(tekstas svarbus EEE)
(2002/470/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Direktyva 97/79/EB [2], ypač į jos 9 straipsnio 3 dalies b punktą,
kadangi:
(1) Komisijos ekspertas apsilankė Japonijoje, kad patikrintų sąlygas, kuriomis dvigeldžiai moliuskai yra auginami, perdirbami, sandėliuojami ir išsiunčiami į Bendriją.
(2) Japonijos teisės aktų nuostatos įpareigoja "Sveikatos, darbo ir gerovės ministerijos Inspekcijos ir saugos skyrių (ISS)" tikrinti dvigeldžių moliuskų, dygiaodžių, gaubtagyvių ir jūrinių pilvakojų sveikatą ir kontroliuoti auginimo higienos ir sanitarijos sąlygas. Tie patys teisės aktai įgalioja ISS leisti arba drausti tam tikrose vietose rinkti dvigeldžius moliuskus, dygiaodžius, gaubtagyvius ir jūrinius pilvakojus.
(3) ISS ir jo laboratorijos yra pajėgios veiksmingai tikrinti, kaip taikomi Japonijoje galiojantys įstatymai.
(4) Kompetentingos Japonijos institucijos įsipareigojo reguliariai ir nedelsdamos perduoti Komisijai informaciją apie toksinų turinčio planktono buvimą surinkimo vietose.
(5) Kompetentingos Japonijos institucijos oficialiai patvirtino, kad laikomasi Direktyvos 91/492/EEB priedo V skyriuje nurodytų reikalavimų ir reikalavimų, lygiaverčių tiems, kurie nurodyti toje direktyvoje dėl auginimo ir natūralaus išsivalymo vietų klasifikavimo, išsiuntimo ir valymo centrų patvirtinimo bei visuomenės sveikatos kontrolės ir gamybos stebėsenos.
(6) Nutarta, kad Japonija gali būti įtraukta į trečiųjų šalių, atitinkančių Direktyvos 91/492/EEB 9 straipsnio 3 dalies a punkte nurodytas lygiavertiškumo sąlygas, sąrašą.
(7) Japonija nori į Bendriją eksportuoti sušaldytus arba perdirbtus dvigeldžius moliuskus, dygiaodžius, gaubtagyvius ir jūrinius pilvakojus, kurie buvo sterilizuoti arba termiškai apdoroti pagal Komisijos sprendimo 93/25/EEB [3], iš dalies pakeisto Sprendimu 97/275/EB [4], reikalavimus. Tuo tikslu turėtų būti nustatytos augimvietės, iš kurių dvigeldžiai moliuskai, dygiaodžiai, gaubtagyviai ir jūriniai pilvakojai gali būti surenkami ir eksportuojami į Bendriją.
(8) Ypatingi importo reikalavimai turėtų būti taikomi nepažeidžiant sprendimų, priimtų pagal 1991 m. sausio 28 d. Tarybos direktyvą 91/67/EEB dėl veterinarijos reikalavimų, reglamentuojančių akvakultūros gyvūnų ir produktų pateikimą į rinką [5], su paskutiniais pakeitimais, padarytais Direktyva 98/45/EB [6].
(9) Atsižvelgiant į minėto apsilankymo rezultatus, 1992 m. vasario 6 d. Komisijos sprendimas 92/91/EEB dėl tam tikrų apsaugos priemonių, taikomų didžiosioms šukutėms, kurių kilmės šalis - Japonija [7], su paskutiniais pakeitimais, padarytais Sprendimu 94/206/EB [8], 1994 m. balandžio 8 d. Komisijos sprendimas 94/205/EB, nustatantis ypatingus sušaldytų arba perdirbtų didžiųjų šukučių ir kitų Pectinidae rūšies gyvūnų, kurių kilmės šalis - Japonija, importo reikalavimus [9], su paskutiniais pakeitimais, padarytais Sprendimu 95/81/EB [10], ir 1995 m. balandžio 7 d. Komisijos sprendimas 95/119/EB dėl tam tikrų apsaugos priemonių, skirtų žuvininkystės produktams, kurių kilmės šalis - Japonija [11], su paskutiniais pakeitimais, padarytais Sprendimu 95/537/EB [12], paseno ir turėtų būti panaikinti.
(10) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sveikatos, darbo ir gerovės ministerijos Inspekcijos ir saugos skyrius (ISS) - tai kompetentinga Japonijos institucija, kuri patikrina ir patvirtina, kad dvigeldžiai moliuskai, dygiaodžiai, gaubtagyviai ir jūriniai pilvakojai atitinka Direktyvos 91/492/EEB reikalavimus.
2 straipsnis
Perdirbti arba sušaldyti dvigeldžiai moliuskai, dygiaodžiai, gaubtagyviai ir jūriniai pilvakojai, kurių kilmės šalis - Japonija ir kurie skirti maistui, turi būti iš šio sprendimo priede nurodytų patvirtintų augimviečių.
3 straipsnis
Sprendimai 92/91/EEB, 94/205/EB ir 95/119/EB panaikinami.
4 straipsnis
Šis sprendimas taikomas nuo 2002 m. birželio 24 d.
5 straipsnis
Šis sprendimas skirtas valstybėms narėms.
Priimta Briuselyje, 2002 m. birželio 20 d.